[pic] | COMISIA COMUNITĂŢILOR EUROPENE |

Bruxelles, 20.9.2007

COM(2007) 557 final

2005/0040 (COD)

AVIZUL COMISIEI în conformitate cu articolul 251 alineatul (2) paragraful al treilea litera (c) din Tratatul CE privind amendamentele Parlamentului European la poziţia comună a Consiliului referitoare la propunerea de

DECIZIE A PARLAMENTULUI EUROPEAN ŞI A CONSILIULUI de instituire pentru perioada 2007-2013 a programului specific „Justiţie civilă” în cadrul a programului general „Drepturile fundamentale şi justiţia”

DE MODIFICARE A PROPUNERII COMISIEI în conformitate cu articolul 250 alineatul (2) din Tratatul CE

2005/0040 (COD)

AVIZUL COMISIEI în conformitate cu articolul 251 alineatul (2) paragraful al treilea litera (c) din Tratatul CE privind amendamentele Parlamentului European la poziţia comună a Consiliului referitoare la propunerea de

DECIZIE A PARLAMENTULUI EUROPEAN ŞI A CONSILIULUI de instituire pentru perioada 2007-2013 a programului specific „Justiţie civilă” în cadrul a programului general „Drepturile fundamentale şi justiţia”

1. Introducere

În conformitate cu articolul 251 alineatul (2) paragraful al treilea litera (c) din Tratatul CE, Comisia emite un aviz privind amendamentele propuse de Parlamentul European în a doua lectură. Comisia îşi prezintă mai jos avizul privind amendamentul unic înaintat de Parlament.

2. Istoricul dosarului

Propunerea a fost adoptată de către Comisie la 6 aprilie 2005 şi transmisă Parlamentului European şi Consiliului la 26 aprilie 2005. Comitetul Economic şi Social a adoptat avizul său privind propunerea Comisiei la 19 ianuarie 2006. Parlamentul European, reunit în sesiune plenară, a adoptat 7 amendamente în prima lectură, la 14 decembrie 2006. Consiliul a adoptat poziţia sa comună la 13 iunie 2007. Comisia a adoptat comunicarea sa privind poziţia comună a Consiliului la 19 iunie 2007. Parlamentul European, reunit în sesiune plenară, a adoptat un amendament în a doua lectură, la 11 iulie 2007.

3. OBIECTUL PROPUNERII

Propunerea Comisiei vizează instituirea programului specific „Justiţie civilă”, având următoarele obiective:

a) promovarea cooperării judiciare pentru a contribui la crearea unui veritabil spaţiu european de justiţie în materie civilă bazat pe recunoaşterea şi încrederea reciproce;

b) promovarea eliminării obstacolelor în vederea funcţionării corespunzătoare a procedurilor civile transfrontaliere în statele membre;

c) îmbunătăţirea vieţii cotidiene a persoanelor fizice şi a întreprinderilor, permiţându-le să-şi afirme drepturile în întreaga Uniune Europeană, în special prin facilitarea accesului la justiţie;

d) consolidarea contactelor, a schimbului de informaţii şi a reţelei de lucru dintre autorităţile judiciare şi administrative şi profesiile juridice, încurajând, în special, acţiunile de formare judiciară, cu scopul de a îmbunătăţi înţelegerea reciprocă dintre autorităţile şi profesiile respective.

4. Avizul Comisiei privind Amendamentele Parlamentului European

4.1. Amendamente acceptate de Comisie în integralitatea lor

Comisia acceptă amendamentul unic al Parlamentului European. Obiectivul acestui amendament este de a adăuga un nou motiv în preambul, al cărui text a fost negociat cu Consiliul şi Comisia, cu privire la informarea Parlamentului European în ceea ce priveşte lucrările comitetului de gestionare prevăzut în decizie.

De asemenea, Comisia a făcut următoarea declaraţie cu ocazia votului din şedinţa plenară:

„În ceea ce priveşte măsurile de punere în aplicare a Deciziei Parlamentului European şi a Consiliului de instituire pentru perioada 2007-2013 a programului specific «Justiţie civilă», Comisia se angajează, cu titlu excepţional, să transmită cât mai repede posibil preşedintelui comisiei parlamentare competente proiectele anuale ale Programului de lucru cu privire la programul specific menţionat anterior, pe lângă transmiterea acestor proiecte prin intermediul registrului de comitologie.

De asemenea, Comisia va informa Parlamentul, cât mai repede posibil, asupra oricărei modificări care a fost adusă ulterior reuniunii comitetelor”.

5. Concluzie

În temeiul articolului 250 alineatul (2) din Tratatul CE, Comisia îşi modifică propunerea după cum se prevede mai sus.